Claus Hjort Frederiksen (V), 2003-05-08:
Indledningsvis vil jeg godt sige, at i den nuværende situation er der ingen grund til at så unødig tvivl om sundhedstilstanden i dansk økonomi.
Det er dog ikke ensbetydende med, at regeringen ikke lytter til de bekymringer, der fremsættes, eller at vi for den sags skyld sidder med hænderne i skødet.
Der foregår en løbende overvågning af udviklingen i ledighed og beskæftigelse.
Det gælder både på kort og på lidt længere sigt.
Det bekræfter mig i, at den vej, regeringen har valgt for en gennemgribende etapevis reformering af arbejdsmarkedet, arbejdsmarkedssystemet, er den rette.
Vi skal naturligvis følge udviklingen løbende, men samtidig fortsat tænke i det mellemlange sigt og løbende arbejde på at forbedre strukturerne på arbejdsmarkedet.
Vi tog hul på dette projekt med aftalen om »Flere i arbejde«.
Incitamenterne til at søge job er blevet skærpet, og feltet af redskaber er blevet mere overskueligt, samtidig med at indsatsen over for den enkelte er blevet mere fleksibel og individuel. Samtidig med at reformen implementeres, er der imidlertid allerede taget hul på en række andre aktiviteter, der rammer ned i centrale dele af det spørgsmål, der danner udgangspunkt for vor debat her i dag.
Som første skridt til udarbejdelsen af en samlet og målrettet indsats over for sygefraværet var jeg i tirsdags vært for en større indledende konference, hvor alle de relevante aktører deltog i en debat om, hvordan vi sikrer en bedre indsats til forebyggelse og nedbringelse af sygefraværet i Danmark.
Et gennemgående tema for konferencen var, at det som udgangspunkt er afgørende, at vi får et mere nuanceret fokus på sygefraværet.
Der er behov for at gøre op med tankegangen om, at man enten er hundrede procent syg eller hundrede procent rask.
Blandt nogle af de forslag, der blev drøftet, var en mere systematisk brug af fraværssamtaler, deltidssygemeldinger og en ny lægeerklæring, en styrkelse af den kommunale indsats og opfølgning, herunder et tættere samarbejde med den sygemeldte og virksomheden.
Nu vil vi diskutere forskellige løsningsmuligheder til nedbringelse af sygefraværet mere detaljeret på en række møder med læger, arbejdsmarkedets parter, kommunerne og amterne.
På basis af disse drøftelser vil regeringen efter sommerferien fremlægge et udspil med bud på en samlet indsats
over for sygefraværet
Det vil danne udgangspunkt for forhandlinger med Folketingets partier, og eventuelle lovforslag vil kunne fremsættes inden årsskiftet.
Når vi taler om at forebygge langtidssygdom og udstødelse, vil jeg også gerne nævne den nylige arbejdsskadereform, hvor kortere sagsbehandling er ensbetydende med en hurtigere afklaring af den enkeltes
situation, hvilket er altafgørende for at kunne komme videre, herunder eventuelt tilbage i arbejde
Hvad angår indsatsen over for de ældre på arbejdsmarkedet, har fokus for »Flere i arbejde« først og fremmest
været at gøre indsatsen bedre i forhold til den enkelte uanset alder, køn, etnisk baggrund osv.
Med andre ord bliver der med løbende kontakt og aktive tilbud taget hånd om de ældre ledige og deres behov på samme måde som alle andre ledige.
Samtidig er det vigtigt, at virksomhederne påtager sig et ansvar og tør gå nye veje, når det drejer sig om rekruttering af nye medarbejdere.
De gode seniorpolitiske historier skal frem, og regeringen ser aktuelt på muligheden for, om man eventuelt kan gøre mere på det område.
Når det drejer sig om integrationen af personer af anden etnisk herkomst i det danske samfund, er arbejde et nøgleord.
Ser vi på den nuværende beskæftigelsessituation, er det opløftende at se, at efterkommere af indvandrere i højere grad er aktive på arbejdsmarkedet end deres forældre, så det går i den rigtige retning.
Skal vi udnytte det arbejdsstyrkepotentiale, som denne gruppe udgør, er der stadig et stykke vej at gå, og det gør vi så.
Med »Flere i arbejde« og den nye redskabsvifte er der skabt belæg for en indsats også til gavn for personer af anden etnisk herkomst.
Som eksempel kan nævnes virksomhedspraktik på en privat eller offentlig virksomhed, hvor den enkelte via introduktion til en arbejdsplads kan få trænet sine faglige og sproglige kvalifikationer.
Den nye CV-bank kan endvidere understøtte et mere udbredt kendskab til disse menneskers kompetencer, og dermed bliver mulighederne for at matche dem med et ledigt job bedre.
Endvidere er der i regi af Integrationsministeriet aktuelt forskellige nye forslag under overvejelse, og disse vil regeringen præsentere senere på sommeren
Endelig vil jeg som det sidste nævne, at jeg har taget første skridt til at sikre en styrket indsats over for de svageste grupper, et indsatsområde, der er uhyre vigtigt, og som regeringen forpligtede sig til at styrke som led i anden fase af »Flere i arbejde«.
De svageste ledige er som bekendt ikke en homogen gruppe.
De består af mennesker med vidt forskellige behov og vidt forskellige ressourcer spændende fra indvandrerkvinden, der har ringe danskkundskaber, den arbejdsskadede lønmodtager, der ikke har været i kontakt med arbejdsmarkedet i en lang periode, den 40-årige med psykiske problemer, som har forhindret ham i at holde på et job i mere end en meget kort periode. Jeg har derfor bedt Arbejdsmarkedsstyrelsen iværksætte
en nøje analyse af denne gruppe for at få afdækket gruppens behov og samtidig få belyst, hvordan man bedst muligt kan give de mennesker den hjælp, som de har brug for.
Med mit indlæg har jeg ønsket at understrege, at regeringen er opmærksom på den aktuelle arbejdsmarkedsudvikling og har forståelse for, at den nuværende udvikling i ledigheden rammer nogle grupper relativt hårdt.
Den globale økonomiske situation taler ikke for her og nu-løsninger, de kan højst lappe noget midlertidigt.
Vi skal derimod fortsætte arbejdet med at fokusere på at løse de strukturelle udfordringer, så står vi bedst rustet, når konjunkturerne forhåbentlig inden for alt for længe vender igen.